[{"text_idx": "#000006", "text": "Gaur arratsaldean, 18:30ean, Donostiako Miramar Jauregian izango da Basque Culinary World Prize 2022 saria Fatmata Binta chef afrikarrari emateko ekitaldia. Binta fulani sukaldaritza nomada modernoaren erreferentzia da, eta Afrikako tribu nomada handienaren sukaldaritza-kulturak duen potentziala ezagutarazteko eta garatzeko egiten ari den lana saritu nahi da."}, {"text_idx": "#000009", "text": "Binta chefa (horrela esaten diote) Sierra Leonakoa da, eta ahal duen guztia egiten du \u201cDine on a mat\u201d ekimenaren bidez eta Fulani Kitchen Foundation-en bitartez, fulaniek dituzten ohiturak, zaporeak eta janariarekin erlazionatzeko moduak ezagutarazteko. Ekimenaren formatuari esker, hitz egiteko eta elkar ulertzeko, hezteko eta jardunbide jasangarriak erakusteko erabiltzen du mahaia. Bestalde, fundazio bat sustatzen hasi da, fonioa eta beste osagai batzuk landa-komunitateentzat diru-sarreren iturri izan daitezen. Fundazio horretan batez ere emakumeekin egiten du lan."}, {"text_idx": "#000010", "text": "Ekimen horren harira egiten dituen afarietako askoren bidez, dirua biltzen du, eta komunitate-proiektuetara bideratzen. Bintaren arabera, proiektu hori Ghanako 12 komunitate eta 4 eskualdetako 300 familia baino gehiagorentzat da onuragarria."}, {"text_idx": "#000011", "text": "Horrez gain, Fulani Kitchen Foundation fundazioaren bidez, Bintak fulani eskualde guztietako emakume eta neskak hezi, trebatu eta ahaldundu nahi ditu. Hasteko, zentro bat eraikiko du, emakumeentzako santutegi gisa, gizarte-, hezkuntza- eta herri-beharrei erantzuteko; eta babesleku seguru bat ere izango da, mota askotako produktuak prozesatzeko eta ontziratzeko."}, {"text_idx": "#000012", "text": "Fundazioa lau hektareako eremu batean hasi da lanean, eta 500 hektareara iristea du helburu, Afrikako beste herrialde batzuetara eta atzerrira gutxienez 200 tona fonio (glutenik gabeko zereala) esportatu ahal izateko. Beti emakumeak integratzen ditu, eta erabiltzen ez diren eremuen produktibitatea handitzen saiatzen da, landa-komunitate horiei autonomia ekonomikoa, elikagai-segurtasuna eta enplegagarritasuna bermatzeko."}, {"text_idx": "#000014", "text": "\"Eskerrik asko, Basque Culinary World Prize, fonioa mundura zabaltzen hainbeste laguntzegatik. Eskerrik asko chefoi kezkatzen gaituzten gaien gaineko elkarrizketa esanguratsuak izateko aukera ematen diguten espazioak sortzeagatik. Txundituta naukate BCWP saria irabazita jaso dudan arretak eta fonioaren inguruan sortutako interesak. Eskerrak eman nahi dizkiet Basque Culinary Center-i eta Eusko Jaurlaritzari, nire ikuspegia emateko eta fulani komunitateen bitartekoak eta baliabideak hobetzen laguntzeko aukera eman didan espazio bat eskaintzeagatik\u201d."}, {"text_idx": "#000017", "text": "Orduz geroztik, sariak 42 herrialdetako 1.000 hautagaitza baino gehiago jaso ditu, eta 700 bat chef izendatu izan ditu. Sarirako hautagai izateko, chefak egun gastronomiaren munduan lanean ari den beste profesional batek izendatu behar ditu."}, {"text_idx": "#000018", "text": "Aurreko urteetan bezala, 2022an ere, hiru hilabetez, industriako profesional eta erakundeek askotariko arloetan gastronomia aldaketa-eragile izan daitekeela erakusten duten mundu osoko chefak izendatu zituzten."}, {"text_idx": "#000020", "text": "Hori dela eta, Fatmata Bintarena ez ezik, epaimahaiak beste bi chefen lana ere saritu du, eta aipamen bereziak eman dizkie Douglas McMasterri (Erresuma Batua) eta Edson Leiteri (Brasil). Lehenak, sormena erabiliz, \u201czero waste\u201d sustatu du Zero Waste Cooking School eta antzeko beste ekimen batzuen bidez (ekimen hori konfinamendu-garaian sortu zen, filosofia hori bultzatzeko eta gizartea hurbiletik eta sormena erabiliz ohartarazteko elikagaiak alferrik galtzearen arazoaz). Bigarrenak sukaldaritzan trebatzeko eta laguntzeko programak diseinatu ditu lan-aukeren bila dabiltzan gazteentzat, 2012an sortu zuen Gastronomiako Eskola Periferikoaren bidez."}, {"text_idx": "#000024", "text": "Basque Culinary Center erakunde akademiko aitzindaria da mundu-mailan, unibertsitateko hezkuntza ematen baitu, eta gastronomiaren potentziala garatzen hezkuntzari, ikerketari, berrikuntzari eta ekintzailetzari lotuta. 2009an sortu zen, Donostian, eta, orduz geroztik, sektorea profesionalizatzen laguntzen duen diziplinarteko espazio bat sortzera bideratu ditu ahaleginak. 2021ean, Basque Culinary Center-ek 10 urte bete zituen. Sortu zenetik, erakundeak ekimen eta proiektu ugariren bidez garatu du gastronomiaz duen 360\u00b0-ko ikuspegia. Aurten, izandako lorpenak eta erakundearen balioetan oinarritutako etorkizuneko erronkak ospatuko dira: grina, bikaintasuna, berrikuntza eta gizarte-konpromisoa."}, {"text_idx": "#000025", "text": "2021ean, Xanty Eli\u0301asek irabazi zuen Basque Culinary World Prize, haurren elikadura-hezkuntza agerian jartzeagatik, \u201cLos Nin\u0303os se Comen el Futuro\u201d ekimenaren bidez; 2020an, Jose\u0301 Andre\u0301s chefa izan zen irabazlea, World Central Kitchen-en bidez erantzun sendoa, globala eta iradokitzailea eman ziolako COVID-19ak eragindako krisiari. 2019an, Anthony Myintek eskuratu zuen saria, gastronomia erabili zuelako aldaketa klimatikoari aurre egiteko. 2018an, Jock Zonfrillo chef eskoziarrari eman zitzaion saria. Australiako berezko herrien elikadura-memoria zaintzen dihardu, eta antzinako kultura hori ezagutu eta erreibindikatzeari ekin dio. Leonor Espinosa chef kolonbiarrak irabazi zuen saria 2017an, Funleo-ren bidez Kolonbiako herrien antzinako ezagutza erreibindikatzeagatik. Lehenengo urtean, BCWP Mari\u0301a Fernanda di Giacobbe chef venezuelarrari eta hezkuntzan, ekintzailetzan, ikerketan eta garapenean oinarritutako haren ekimenari eman zitzaion saria. Ekimenak kakaoa du ardatz, Venezuelako nortasunaren, kulturaren eta aberastasun ekonomikoaren iturri gisa."}]